《夜宿淮云寺二首似用上人 其二》
明代·龚诩

偶来借榻淮云寺，爱尔禅房事事清。烟穗绕屏香渐爇，雪花浮鼎茗新烹。

萝窗有月还生白，檐铎无风或自鸣。他日远寻莲社约，也须沽酒慰渊明。

作者简介：龚诩（1381～1469）明代学者。一名翊，字大章，号纯庵，南直隶苏州府昆山（今属江苏）人。建文时为金川门卒，燕兵至，恸哭遁归，隐居授徒，后周忱巡抚江南，两荐为学官，坚辞，有《野古集》。